section_heading: Životopis
paragraph_text: Odrastao je čitajući stripove Waltera i Norberta Neugebauera, Andrije Maurovića i Ferda Bisa, ljubav prema crtanju pokupio je od starijeg brata Zvonka koji je crtao avione, motore i automobile. S petnaest godina došao je u uredništvo Pionira koje je bilo na Trgu bana Jelačića (današnja Möllerova robna kuća) i ponudio svoj kratki strip. Urednik je prihvatio rad i strip je objavljen 11. siječnja 1952. Potom je crtao ilustracije za Aeromodelar (list Narodne tehnike Hrvatske) do mature. Studirao je arhitekturu, otkuda je prešao u Zagreb film. U Plavi vjesnik dolazi 1958. gdje radi u početku kao ilustrator, a kasnije dolaze i njegovi stripovi u suradnji sa Zvonimirom Furtingerom (Pavel Biri, Tajna mini aviona, Bint-el-Hadra i Zaviša) te Dankom Oblakom Demonja i Marselom Ćuklijem Mak Makić. Nacrtao je dva stripa po svom scenariju Špiljko (karikaturalna manira) i Magirus, znanstvenofantastični žanr, ovaj zadnji strip će ujedno biti njegov posljednji strip koji je uradio za popularni tjednik Plavi vjesnik. Nakon toga odlazi u drugi OOUR pod istom kućom Vjesnik u marketinšku agenciju na mjesto umjetničkog direktora. Na tom mjestu zadržat će se sljedećih trideset godina kada odlazi u zasluženu mirovinu. U Agenciji će napraviti izvanredne rezultate, a i sam će biti laureat značajnih priznanja. U to doba Beker je sa svojim suradnicima napravio jednu od najjačih marketinških agencija u Europi. Žarko Beker se stripovima "Bože, čuvaj Hrvatsku" i "Prce i Stameni" (Fokus, 2002) vratio svojem omiljenom žanru karikaturalne strip-satire u kojoj se okušao i stripom "Špiljko". Scenarij za ova dva stripa pisao je Ante Gugo.<ref>Rudi Aljinović: Žarko Beker, Leksikon Stripforuma